Liber de verbis Domini
Liber de verbis Domini (Graece Κυριακῶν Λογίων Ἐξήγησις, id quod accuratius dicit "Interpretatio dictorum Domini") scriptus est in lingua Graeca a Papia episcopo Hierapolitano (id est urbis Hierapolis Phrygiae) saeculo II ineunte. Id opus de factis et dictis Iesu Christi deperditum est, sed nonnulla fragmenta exstant quia ab aliis scriptoribus Christianis citantur. Irenaeus librum Papiae adprobavit; Eusebius autem et citat et vituperat. Testimonium in codice Vaticano repertum sic verba Papiae de evangelio Ioannis reportat: Evangelium Iohannis manifestum et datum est ecclesiis ab Iohanne adhuc in corpore constituto; sicut Papias nomine, Hieropolitanus, discipulus Iohannis carus, in exotericis, id est in extremis quinque libris retulit; descripsit vero evangelium dictante Iohanne recte. verum Marcion haereticus cum ab eo fuisset improbatus eo quod contraria sentiebat, abiectus est a Johanne. Is vero scripta vel epistolas ad eum pertulerat a fratribus qui in Ponto fuerunt. – Codex Vaticanus Reg. lat. 14